Kultūros naktis

„Kultūros naktis“ (iki 2013 m. – „Tebūnie naktis!”) – vienos nakties kultūros ir meno festivalis Vilniuje, rengiamas nuo 2007 m. Renginio programą sudaro viešieji pasirodymai, teatro bei šokio spektakliai, kino filmų peržiūros, muzikos grupių pasirodymai, šiuolaikinių instaliacijų parodos.

Istorija 

Festivalį „Tebūnie naktis!“ 2007 m. inicijavo Daina Urbanavičienė. 2009 m. renginys įtrauktas į „Vilnius – Europos kultūros sostinė 2009“ programą. 2011 m. festivalis gavo „Sėkmingiausio Lietuvos kultūrinio turizmo projekto” apdovanojimą. 2013 m. renginys priimtas į „Nuit Blanche“ tinklą, kuriam priklauso visame pasaulyje rengiami kultūros nakties festivaliai, renginys pavadinimas pakeistas į „Kultūros naktis“. Tais pačiais metais festivalis tapo pagrindiniu Lietuvos pirmininkavimo Europos Sąjungos Tarybai atidarymo kultūriniu renginiu.

2019 metai 
Naktį iš birželio 14  į 15 d. tryliktąjį kartą įvyko vienos nakties kultūros ir meno festivalis „Kultūros naktis“, šiuos metus pasitikęs šūkiu „Visi nori kultūros“. Programoje – daugiau nei 100 renginių, tad įdomių interaktyvių pasirodymų, koncertų, spektaklių ir parodų rado kiekvienas. Šiemet išskirtinis dėmesys buvo skirtas „Gedulo ir vilties dienai“ paminėti, kuriam buvo skirta keturiolika įvairiausių renginių.

2018 metai 
Naktį iš birželio 15 į 16 d. dvyliktąjį kartą įvyko vienos nakties kultūros ir meno festivalis „Kultūros naktis“, šiuos metus pasitikęs šūkiu „Atrask naujus takus“. Šiemet išskirtinis dėmesys buvo skirtas meno ir kultūros netradicinėse erdvėse įkurdinimui – vienai nakčiai Geležinkelio stotis virto Teatrų stotele, Halės turgus – muzikos erdve, Katedros aikštė – šiuolaikinio šokio / futbolo aikštele, Operos ir baleto teatro garažas – barokinės operos oaze, o Antikvarinių Kašpirovskio dantų muzika skambėjo ant pastolių. Šiais metais buvo gausu renginių, skirtų Lietuvos valstybės atkūrimo šimtmečiui ir Kultūros paveldo metams.

2017 metai 
Naktį iš birželio 16 į 17 d. Vilniuje jau dvyliktąjį kartą buvo surengtas vis didesnio dėmesio sulaukiantis, vienos nakties kultūros ir meno festivalis „Kultūros naktis“. Šiais metais festivalis skelbė optimistinį, pozityvų šūkį „Akyse nušvis“. Lankytojų patogumui šių metų programa buvo skirstoma ne pagal renginio pobūdį, o pagal zonas.

2016 metai 
Naktį iš birželio 17 į 18 d. įvyko jubiliejinis – dešimtasis vienos nakties kultūros ir meno festivalis „Kultūros naktis“. Tradicija tapęs festivalis lankytojus stebino įvairaus pobūdžio meno ir kultūros projektais, kurie užpildė tiek uždaras, tiek atviras Vilniaus erdves. Miestiečius ir miesto svečius stulbinusi „Kultūros naktis“ šiuos metus pasitiko šūkiu „Naktį viskas kitaip“.

2015 metai 
Naktį iš birželio 19 į 20 d. įvyko devintasis vienos nakties kultūros ir meno festivalis „Kultūros naktis“, šiuos metus pasitikęs šūkiu „Šviesos ieškok tamsoje“. Jau devintą kartą „Kultūros nakties“ metu lankytojams duris atvėrė muziejai, galerijos, teatrai ir net bažnyčios. Visą miestą užpildė šokiai, kinas, muzika ir instaliacijos, nepamirštamos ir mažiau tradicinės erdvės.

2014 metai 
Naktį iš birželio 20 į 21 d. įvyko aštuntasis vienos nakties kultūros ir meno festivalis „Kultūros naktis“, šiuos metus pasitikęs šūkiu „Tamsoje pamatyk daugiau“.

2014-ieji – teatro metai, tad didelis dėmesys buvo skirtas teatrams: be įvairių spektaklių ir performansų, buvo galima išvysti keliaujančio teatro pasirodymą bei nacionalinio teatro projektą „Kosmosas“.

2013 metai 
Naktį iš liepos 5 į 6 d. įvyko septintasis vienos nakties kultūros ir meno festivalis „Kultūros naktis“, šiuos metus pasitikęs šūkiu „Jokių šansų rutinai!“.

2012 metai 
Naktį iš birželio 16 į 17 d. įvyko vienos nakties kultūros ir meno festivalis „Kultūros naktis“. Šeštojoje „Kultūros naktyje” duris lankytojams atvėrė pagrindinės meno institucijos – valstybiniai ir privatūs teatrai, muziejai bei galerijos. Net keli teatrai pristatė savo premjeras. Ryškiausia jų – Kauno „Psilikono” teatro spektaklio pagal O. Vaildą „Išplėšk sielą”, kurią gyvai įgarsino džiazo trio „Jazzator” iš Maskvos. Prancūzų instituto dėka į „Lėlės” teatro kiemą atkeliavo lėlinės animacijos pradininko Vladislavo Starevičiaus retrospektyva, kuriai naują muzikinį „rūbą modeliavo” garsus pianistas iš Prancūzijos Jacques Cambra bei muzikantų Remigijaus Rančio ir Vytauto Labučio duetas.

Pirmą kartą į savo valdas „Kultūros naktį” įsileido Prezidentūra – vidiniame jos kieme koncertavo vokalinės ir instrumentinės muzikos kolektyvai, o S. Daukanto aištėje įsikūrusioje naktinėje „Seesam” aikštelėje minios entuziastų mokėsi šokti.

2011 metai 
Penktojoje „Kultūros naktyje“ organizatorius džiugino kūrybinės akademinio jaunimo pajėgos. Prie šventės šiemet prisijungė Dizaino ir technologijų universitetas, Vilniaus menų kolegija, Vytauto Didžiojo gimnazija, Kazimiero Simonavičiaus universitetas. 

Europai paskelbus 2011 metus savanoriškos veiklos metais, Kultūros naktis, ko gero, buvo viena didžiausių savanoriškos iniciatyvos ir veiklos projektas Vilniuje.

2010 metai 
Ketvirtą kartą rengiamoje kultūros naktyje „Tebūnie naktis!“ nuo šeštos valandos vakaro iki šeštos valandos ryto visame Vilniaus senamiestyje, taip pat Vingio parke ir net Pilaitės miške šurmuliavo daugiau kaip 80 nakties paslaptimi viliojančių nemokamų renginių.

Didžiausio populiarumo sulaukiančių žanrų – muzikos, kino, teatro ir šokio programos vyko daugiau kaip 30 miesto erdvių. Per 20 miesto muziejų ir galerijų atvėrė nakčiai ne tik savo ekspozicijas, bet ir pakvietė į specialias menines programas.

Siekiant išsaugoti vieną populiariausių miesto kultūros renginių, bendram tikslui šiemet susivienijo apie 70 kultūros, meno ir visuomeninių organizacijų, per 300 pavienių menininkų. Tradiciškai kultūros nakties renginiai vyko senamiesčio aikštėse, salėse, galerijose, bažnyčiose, parkuose ir mažuose kiemeliuose.

2009 metai 
2009 m. Vilnius tapo Europos kultūros sostine. Naktį iš birželio 20 į 21 d. renginio „Tebūnie naktis!“ metu sostinės senamiestyje lankytojų laukė 57 kultūriniai renginiai. Renginių maratonas „Tebūnie naktis!“ tapo nauja Vilniaus tradicija – ši šventė rengiama jau trečią kartą.

Statistika

Nuorodos 
www.kulturosnaktis.lt

Šaltiniai 

Renginiai Vilniuje
Lietuvos kasmetiniai renginiai